Amila Bakšić
Amila Bakšić, rođena 1953. godine u Mostaru, je direktorica i primadona Sarajevske opere. Završila je Muzičku akademiju u Sarajevu, Odsjek teorija muzike, a potom Odsjek solo pjevanja u klasi poznate umjetnice i pedagoga Milice Zečević - Buljubašić. Nakon završetka studija 1979. godine dobija ulogu u operi "Manon", što je bio početak njene operske karijere. U svojoj dugogodišnjoj karijeri učestvovala je u velikom broju opernih uloga, počevši sa malim, srednjim, velikim pa sve do glavnih uloga. Gostovala je u Sloveniji, Hrvatskoj, Austriji, Češkoj, Italiji, Maroku, Švicarskoj, Francuskoj, Španiji i Turskoj. Živi i radi u Sarajevu. Pored operskog repertoara sa velikim uspjehom interpretira i solistički koncertni repertoar kao i složene solističke dionice vokalno-instrumentalnih djela među kojima se posebno ističu: "Juditha Triumphans" (Antonio Vivaldi), "Stabar Mater" (Giovanni Battista Pergolesi), "Requiem" (Camille Saint-Saëns), "Stabat Mater" (Gioachino Rossini), "Misa u b-molu" (Johann Sebastian Bach). Objavila je i samostalni CD na kojem izvodi najljepše sopranske arije italijanskih kompozitora. Od 2006. godine obavlja funkciju umjetničke direktorice Sarajevske opere.